Doch dat süll fiwmal anners kamen!
Knapp hett dat Frugensminsch den Rücktog namen,
Dunn kamm denn ok de ganze Swamm heran:
De Köster, dat Gesangbauk upgeslagen,
Un twintig junge Mätens gahn vöran,
Mit Blaumenkräns' in Horen jeder,
Mit roden Band un witte Kleder.
Dunn kamm de Schüttengill: de General vöran
In sine prächtige Mondur,
Dunn kamm de Oberst un Majur,
De Leutnants, Fähndrichs un Kaptains –
Na, Krischan, hür, dat was wat Schöns!
Dunn kemen twintig Unteroffiziere,
Dunn de Serschanten un so wider,
Ick weit nich, wo sei all noch heiten.
De vir Gemeinen kernen nich herin,
De blewen buten stahn un müßten scheiten.
Dunn kamm de Fru Burmeisterin,
Geputzt, grad as 'ne Wihnachtspupp,
En sieden Küssen up de Hand,
Oll Blücherten sin Pip lag d'rup
Mit eine Släuf von rosenroden Band.
Dunn kamm de ganze Magistrat
In sinen besten Sünndagschstat,
Un dorup folgte de Burmeister,
Un ganz tauletzt, dunn kamm de Preister.
Un in de Husdör stunn dat Kopp an Kopp;
De Jungs, de kemen in Galopp
Un drängten in de Husdör rin.
Wo müggt denn nu de Kniper sin?
De Köster sung de Melodei:
›War's vielleicht um eins, war's vielleicht um zwei‹,
De Fru Burmeistern sackt sick in de Knei;
De General stunn dor mit sine Gill,
As wenn hei glik verörgeln süll,
De Ratsherrn swegen bomenstill,
As wenn sei up dat Rathus wesen deden.